# חוק עזר לבוסתן אלמרג' (מודעות ושלטים), התש"ף-2020

פורסם: חש"ם 1039, התש"ף (14.9.2020), עמ' 787

בתוקף סמכותה לפי סעיפים 22 ו-23 לפקודת המועצות המקומיות (להלן - הפקודה), מתקינה מועצת המועצה האזורית בוסתן אלמרג' חוק עזר זה:

פרק ראשון: פרשנות

הגדרות

**1.** בחוק עזר זה -

"ארגז ראווה" - ארגז או ארון או מיתקן אחר בעל נפח שאפשר להציג בו סחורה ואשר מותקן וניצב בנפרד משטחו העיקרי של בית העסק ואשר עיקר תכליתו היא לצורך הצגתה של הסחורה, פרסומו של בית העסק וקידום מכירותיו;

"בניין" - כל מבנה, בין קבוע ובין ארעי, הבנוי מחומר כלשהו, לרבות -

(1) כל חלק של מבנה, לרבות דבר המחובר לו חיבור של קבע;

(2) קיר, סוללת עפר, גדר וכיוצא בהם, הגודרים או התוחמים או המיועדים לגדור או לתחום שטח קרקע או חלל;

"בעל" - כהגדרת "בעל" בצו המועצות המקומיות (א), התשי"א-1950, כאשר בנכס או על הנכס מותקן שילוט;

"הצגה" - הצבתו או קביעתו, בכל דרך, של כל שילוט, במקום ציבורי בתחום המועצה;

"ועדה מקצועית לשילוט" - ועדה מייעצת לשילוט שימנה ראש המועצה לפי סעיף 5;

"חודש" - חודש או כל חלק ממנו;

"יום" - יום או כל חלק ממנו;

"לוח פרסום עירוני" - לוח פרסום שהמועצה התקינה בשטח ציבורי או בנכס שהם בבעלות המועצה או בהחזקתה, והמיועד לשימוש כלל הציבור לצורך פרסום;

"מדד" - מדד המחירים לצרכן שמפרסמת הלשכה המרכזית לסטטיסטיקה;

"מודעה" - הודעה, כרזה, כרוז, צילום, תחריט, ציור, שרטוט, תמונה, כתובת, סמל, תבנית, אות, ארגז ראווה, מיתקן או כיוצא בהם, העשויים מחומר כלשהו או המוצגים באופן כלשהו, נייד, נייח, מתחלף או קבוע, המוצגים דרך קבע או לזמן קצר, ושאינם שלט;

"מועצה" - המועצה האזורית בוסתן אלמרג';

"מיתקן פרסום" - מיתקן או נכס המשמש לפרסום;

"מיתקן פרסום עירוני" - מיתקן פרסום שבבעלות המועצה או בחזקתה והמשמש לפרסום וזכות השימוש בו הוענקה, כולה או מקצתה, לאחר;

"המפרסם" - מי שעניינו מובא בשילוט, זולת אם הוכיח כי השילוט נעשה בלא ידיעתו;

"מקום ציבורי" - כל מקום המיועד והמשמש כולו או בעיקרו לציבור או מקום הנשקף לציבור, בין שהוא בבעלות פרטית ובין שהוא בבעלות ציבורית, להוציא שילוט הממוקם בתוך מבנה באופן שתכניו נפנים ונשקפים לתוך המבנה ולא כלפי רשות הרבים;

"מ"ר" - מטר רבוע או חלק ממנו;

"נכס" - לרבות בניין, מקרקעין, לרבות דבר המחובר אליהם או הנטוע בהם, מיטלטלין, כלי רכב, נגררים, קרונות ניידים או נייחים או מבנים יבילים;

"עינוג ציבורי" - הצגות של תיאטרון או קולנוע, קונצרט, דיסקוטק, מופעי מחול, ריקודים, קברט, קרקס, משחק או ספורט, וכל עינוג כיוצא באלה, בין שהם בתמורה ובין שלא בתמורה, למעט הרצאה או ויכוח שמטרתם העיקרית היא חינוכית, אף אם הם מלווים לצורך הדגמה בהצגת תמונות או השמעת צלילים;

"עסק" - כל מקום שבו מתקיימת פעילות עסקית, בין טעונה רישוי לפי צו רישוי עסקים (עסקים טעוני רישוי), התשע"ג-2013 ובין אם לאו;

"פרסום" - הצגת שילוט במקום ציבורי על ידי מסירת תוכנו בכתב או בדפוס, דרך הדבקה, הפצה, הארה, הסרטה, צביעה, חריטה, שידור או כיוצא באלה, למעט פרסום באמצעות מסמך המופץ או המחולק לציבור במקום ציבורי בתחום המועצה;

"פרסום חוצות" - שלט מתחלף המתפרסם על מיתקן פרסום, לרבות מיתקן פרסום עירוני, המתופעל בידי גוף שעיסוקו פרסום;

"קו שירות" - כהגדרתו בפקודת התעבורה;

"ראש המועצה" - לרבות עובד המועצה שראש המועצה העביר אליו בכתב את סמכויותיו לעניין חוק עזר זה, כולן או מקצתן, לפי סעיף 4 לצו המועצות המקומיות (מועצות אזוריות), התשי"ח-1958;

"רישיון" - רישיון שילוט שנתן ראש המועצה לפי הוראות חוק עזר זה;

"רכב ציבורי" - כהגדרתו בפקודת התעבורה, ובלבד שהוא נע בתחום המועצה על פי מסלול קו שירות;

"שבוע" - שבוע או כל חלק ממנו;

"שטח שילוט" - שטחו של שילוט בצירוף המסגרת, למעט שטח המסגרת של המיתקן שעליו קבוע השילוט; שטחו של שילוט הנושא פרסום מכל צדיו - הסכום של כל צדיו;

"שילוט" - שלט או מודעה;

"שילוט מתחלף" - שילוט שניתן להציג בו או על גביו, כמה מודעות או שלטים, בזה אחר זה, בהפרשי זמן כלשהם, לרבות בכל דרך שהיא;

"שלט" - הודעה המותקנת במקום העסק או העיסוק, המכילה את שמו של אדם, מקצועו, שמו או טיבו של עסק או מוסד, כתובתו או סמלו המסחרי של מצרך המשווק והמיוצר במקום או צירוף שלהם, שמחוברת לבניין, לרבות מיתקן הנושא את ההודעה שאינו מחובר לבניין ומוצב בשטח המגרש שבו נמצא הבניין, לרבות הודעה המכילה גם את שמו או סמלו של המוצר המשווק ואינו מיוצר במקום או של חברה המייצרת או המשווקת מוצר כאמור, שעסקה אינו מתנהל במקום שבו מותקן השלט;

"שלט גג" - שלט בולט מעל קו הגג של הבניין;

"שלט חוץ" - שלט שאינו מותקן על בניין ושאינו מחובר אליו;

"שלט מואר" - שלט המואר על ידי גוף תאורה, בין פנימי ובין חיצוני, והגורם לשלט להאיר באופן קבוע או זמני או מתחלף או מהבהב;

"שנה" - שנה או חלק ממנה.

פרק שני: רישיון שילוט

חובת רישיון

**2.** לא יציג, לא יתקין ולא יפרסם אדם שילוט ולא ירשה לאחר מטעמו לפרסם שילוט ולא יגרום לפרסום שילוט במקום ציבורי בתחום המועצה, אלא לפי רישיון שניתן כדין מאת ראש המועצה, לפי תנאי הרישיון ולאחר ששילם אגרת שילוט הקבועה בתוספת הראשונה.

בקשה לרישיון

**3.** המבקש לפרסם שילוט יגיש בקשה בכתב לראש המועצה; הבקשה תכלול את הפרטים והמסמכים האלה, לפי העניין:

(1) שמו, מענו ומספר הזהות או מספר התאגיד של מגיש הבקשה;

(2) תכנית הכוללת תרשים של השילוט המוצע והמפרטת את הסוג, הצורה, התוכן, החומרים והמידות של השילוט ומקום הצגתו;

(3) תמונה חזיתית של מקום הצבתו המיועד של השילוט;

(4) פירוט אופן חיבור השילוט למקום הצבתו המיועד, לרבות המסגרת שעליה הוא יוצב או המיתקן האמור לשאת אותו והמפרט הטכני שלהם;

(5) לגבי שילוט מואר או הכרוך באספקת חשמל - ציון הדבר בבקשה, בתוספת ההצהרה שבסעיף 4(ג) וכן אישור של חשמלאי מוסמך, שלפיו הוא אחראי לתקינות המיתקן, וכן שהמיתקן יכלול מפסק פחת;

(6) פרטי זיהוי מלאים של בעל הבניין או מיתקן הפרסום שבהם עתיד השילוט להיות מוצג וכן הסכמה בכתב שלהם; לגבי בניין שבבעלות משותפת של בני אדם או בבעלות תאגיד, תצורף לבקשה הסכמה בכתב של כל הבעלים או הנציגות המוסמכת על פי דין, לפי העניין.

מתן רישיון

**4.** (א) ראש המועצה רשאי לתת רישיון, לסרב לתתו, לבטלו, לשנותו, להתנות בו תנאים, להוסיף עליהם או לשנותם, ובין השאר, לקבוע הוראות בדבר מקום הצגתו ובדבר גודלו וצורתו של השילוט והחומר שממנו ייעשה וכן בדבר מועדי הצגתו ותנאים בעניין ומטרדים ושמירת הניקיון בסמוך לשילוט, הכול לפי אמות המידה שעליהן החליטה המועצה כאמור בסעיף 6; החלטת ראש המועצה תינתן בכתב.

(ב) לא יינתן רישיון לשילוט שפרסומו או הצגתו מהווים עבירה על פי דין או אם, לדעת ראש המועצה, השילוט עלול לפגוע בתקנת הציבור או ברגשותיו או אם השילוט מפרסם עסק טעון רישוי שאין לגביו רישיון עסק לפי חוק רישוי עסקים, התשכ"ח-1968.

(ג) מבוקש רישיון לשילוט מואר או שילוט הכרוך באספקת חשמל - מתן הרישיון מותנה בהצהרת המבקש בכתב כי הוא לבדו אחראי להצבת השילוט, תקינותו והפעלתו וכי כל סידורי החשמל יבוצעו רק בידי חשמלאי המורשה לכך כחוק.

(ד) על אף האמור בסעיף 12(א)(9), אין להתקין שילוט ולא יינתן רישיון לשילוט, על גבי רכב העומד או החונה בדרך במקום אחד מעל 3 יממות ברציפות.

ועדה מקצועית לשילוט

**5.** (א) ראש המועצה ימנה ועדה מקצועית לשילוט שתהיה מורכבת מ-3 חברים ובהם: מהנדס המועצה, מנכ"ל המועצה ומנהל היחידה לאיכות הסביבה במועצה או מנהל היחידה לרישוי עסקים או מחליף שלהם.

(ב) הוועדה המקצועית לשילוט תייעץ לראש המועצה בנושאים המפורטים להלן:

(1) כל נושא שנקבעה לגביו חובת התייעצות בחוק עזר זה;

(2) כל בקשה לרישיון שילוט או כל מקרה אחר שעניינם נושא הקשור בביצועו של חוק עזר זה, שיביא ראש המועצה לפני הוועדה המקצועית לשילוט.

(3) הוועדה המקצועית לשילוט תגבש אמות מידה לעניין פרסום שילוט, ותביא את המלצותיה לאישור המועצה.

גיבוש אמות מידה

**6.** (א) המועצה תקבע לאחר שהונחו לפניה המלצות הוועדה המקצועית לשילוט לעניין זה אמות מידה פנימיות מנחות בכל הנוגע להענקת רישיונות לפי חוק עזר זה, ואמות המידה יכול שיתייחסו למקום השילוט, אופן הצבתו, צורתו, גודלו, צבעיו, סוג החומר שממנו הוא עשוי וכל סוג שילוט המחייבים התייעצות עם הוועדה המקצועית לשילוט כאמור בסעיף 5(ב)(1).

(ב) אמות המידה יחייבו את ראש המועצה, והוא ינהג על פיהן בעשותו שימוש בסמכויותיו לפי סעיף 4.

(ג) אמות המידה שאישרה המועצה יפורטו במסמך כתוב ובציון מועד אישורן בידי המועצה; העתק ממסמך כאמור יועמד לעיון הציבור במשרדי המועצה ובמקומות ציבוריים אחרים בתחום המועצה שייקבעו על ידי המועצה, וכן יפורסם האתר[[1]](#endnote-1) האינטרנט של המועצה.

(ד) הודעה על גיבושן של אמות המידה תפורסם בשבועון מקומי היוצא לאור בתחום המועצה והמיועד לרוב תושביה.

(ה) על שינוי אמות המידה או הוספה עליהן יחולו הוראות סעיפים קטנים (א) עד (ג), בשינויים המחויבים.

אגרה

**7.** (א) בעד מתן רישיון לשילוט או חידושו, ישלם המבקש למועצה אגרת שילוט בשיעורים הנקובים בתוספת הראשונה.

(ב) הוגשה בקשה לרישיון לשילוט, אחרי יום 30 ביוני בשנה פלונית, והשילוט לא הותקן לפני מתן הרישיון, תשולם מחצית האגרה שנקבעה בתוספת הראשונה.

(ג) בוטל רישיון השילוט לפני יום 1 ביולי בשנה פלונית, או הוסר שילוט, ובעליו מסר למועצה הודעה בכתב על כך לפני יום 1 ביולי בשנה פלונית, תוחזר מחצית מהאגרה הנקובה בתוספת הראשונה.

תוקף רישיון

**8.** (א) תוקפו של רישיון הוא עד יום 31 בדצמבר בשנה שבה ניתן.

(ב) הוסר שילוט, מסיבה כלשהי על ידי בעל הרשיון, לפני יום 31 בדצמבר בשנה פלונית, יפקע הרישיון מאליו.

(ג) בקשה לחידוש רישיון תוגש בכתב לראש המועצה לפחות 60 ימים לפני תום תוקפו, הבקשה לחידוש רישיון תכלול הצהרה על גבי טופס שבתוספת השנייה לחוק עזר זה, ולפיה לא בוצע כל שינוי שהוא בשילוט, לרבות במידותיו, תוכנו, אופן הצבתו ושאר פרטי השילוט כמפורט בסעיף 3.

(ד) הוגשה בקשה לחידוש רישיון, ושולמה אגרת שילוט מראש בעד תקופת חידוש הרישיון, יראו את מגיש הבקשה כמחזיק ברישיון שילוט תקף בעד תקופת החידוש, וזאת עד לחידושו של הרישיון כמבוקש, למעט אם ראש המועצה שלח הודעה בכתב, ולפיה סירב לחידוש הרישיון; במקרה זה, תשיב המועצה את אגרת השילוט ששולמה מראש לאחר קיזוז הסכום ששולם בעד התקופה שבה פורסם השילוט.

ביטול רישיון שילוט

**9.** לעניין ביטול רישיון שילוט יחולו הוראות אלה:

(א) ראש המועצה רשאי לבטל רישיון שילוט במקרים האלה:

(1) הרישיון ניתן על יסוד מידע כוזב;

(2) בעל הרישיון הפר תנאי מתנאי הרישיון;

(3) אם נוכח לדעת כי השילוט מהווה סיכון או מטרד לציבור במישור הבטיחותי, הבריאותי או הסביבתי;

(ב) ראש המועצה לא יורה על ביטולו של רישיון שילוט אלא לאחר שניתנה התראה בכתב לבעל הרישיון על כוונתו לשקול את ביטול הרישיון ואת עילת הביטול, ולאחר שנתן הזדמנות להשמיע את טענותיו כנגד הנטען; אם עילת הביטול היא זו המנויה בסעיף קטן (א)(2) - תינתן לו הזדמנות לתקן את הפרת תנאי הרישיון בפרק זמן שיצוין בהודעת ההתראה.

פרטים בשילוט

**10.** לא יפרסם אדם שילוט אלא אם כן צוין בו שמו ומענו של המפרסם, מתקין השילוט, היצרן או בעל בית הדפוס שבו הודפס או נוצר השילוט.

שילוט בדבר עינוג ציבורי

**11.** בקשה לפרסום שילוט בדבר עינוג ציבורי, לרבות סרטים, מופעים, מחזות וכיוצא בהם, יכול שתתייחס לתמונות או למודעות אחרות המשתנות מדי פעם, לפי הסרטים, המופעים או המחזות; על אף האמור בסעיף 3, לא יידרש מפרסם שילוט כאמור להגיש את התמונות לראש המועצה, ובלבד שהן אושרו וסומנו בידי מועצת הביקורת לפי סעיף 5 לפקודת סרטי הראינוע, 1927.

פטורים

**12.** (א) הוראות סעיף 2 לא יחולו על -

(1) דגל או סמל של מדינה או של ארגון בעל אופי ציבורי או דתי, שאינו פועל למטרת רווח, ובלבד שהצגתו כאמור תהיה מותרת על פי כל דין ולא תשמש לפרסומת מסחרית;

(2) שילוט המורה על כך שעסק, שירות או פעילות עברו ממקום אחד למקום אחר, ובלבד שמידות השלט או המודעה כאמור לא יעלו על מטר מרובע אחד והשילוט לא יוצג לתקופה העולה על 90 ימים מיום המעבר כאמור;

(3) מודעות אבל;

(4) שילוט של הממשלה, המועצה ובתי המשפט;

(5) שלט המוצג על דלת כניסה לבית;

(6) שילוט שחובה להציג על פי דין;

(7) מודעה על גבי כלי רכב המפרסם את הרכב למכירה;

(8) מודעה הנישאת בידי אדם במהלך אסיפה או הפגנה;

(9) שילוט על גבי כלי רכב, למעט שילוט בעל אופי מסחרי;

(10) מודעות ושלטים המצויים בתוך בית העסק, חנות וכיוצא באלה, ואינם מופנים אל מחוץ להם.

(ב) על אף האמור בסעיף קטן (א) רשאי ראש המועצה להורות על מקום הצגתו של השילוט כאמור בסעיף זה ולתת כל הוראה אחרת לגביו, וזאת על יסוד נימוקים שיסודם בביטחון הציבור, בתקנת הציבור ובשיקולים סביבתיים; הורה ראש המועצה כאמור, יפרסם בעל השלט את השילוט מהסוגים האמורים או יערוך בו שינוי לפי הוראות ראש המועצה.

(ג) במתן הוראות לפי סעיף קטן (ב) יפעל ראש המועצה לפי אמות מידה מנחות שתאשר מועצת המועצה לעניין זה ושיאושרו באופן שנקבע לגבי אמות מידה כמפורט בסעיף 6.

(ד) הוראות ראש המועצה לפי סעיף קטן (ב) בעניין שילוט בעל אופי פוליטי יינתנו לפי הוראות חוק הבחירות (דרכי תעמולה), התשי"ט-1959.

(ה) פרסום על גבי לוח פרסום עירוני לא יהיה טעון הוצאת רישיון שילוט, אך יחולו לגביו הוראות סעיף 17.

פרק שלישי: הוראות המועצה

הוראות כלליות

**13.** (א) לכל עסק בבניין יהיה שלט אחד בלבד, אלא אם כן התיר ראש המועצה בכתב הצגת שלט נוסף לעסק.

(ב) שלט של עסק יוצג בחזית הבניין שבו מתנהל העסק, אלא אם כן התיר ראש המועצה את הצגתו במקום אחר.

(ג) אורכו המרבי של שלט לא יעלה על אורך החזית של בית העסק, אלא אם כן התיר ראש המועצה אורך אחר.

(ד) בעל רישיון שילוט לא יציג שילוט באופן שיהיה בו משום גרימת סיכון לציבור.

(ה) בעל רישיון שלט יהיה אחראי לאחזקת השלט באופן שיהיה נקי, תקין ובטוח.

שינוי שילוט

**14.** (א) לא ישנה אדם שילוט בתוך תקופת הרישיון אלא לפי הרישיון שבידיו ולפי תנאיו.

(ב) שינה בעל רישיון את השילוט, בתקופת הרישיון, שינוי כלשהו, לרבות תוכנו, צורתו, מידותיו, סוגו, מקומו או החומר שממנו הוא עשוי - יפקע תוקף הרישיון מיום השינוי ואילך.

(ג) בקשה לשינוי בשילוט דינה כדין בקשת רישיון לשילוט חדש.

(ד) הוראות סעיף זה אינן חלות על פרסום חוצות, שילוט אלקטרוני ושילוט מתחלף.

חובת הסרת שילוט

**15.** בעל רישיון לשילוט יסיר את השילוט עם פקיעת תוקף הרישיון או עם ביטולו או עם תום השימוש בו או כאשר העיסוק או המקום או העניין שהשילוט מפרסמו חדל להתקיים או שונה או כאשר האירוע שהשילוט מפרסמו חלף.

דרישה להסרת שילוט

**16.** (א) ראש המועצה רשאי לדרוש, בהודעה בכתב, מבעל שילוט או ממפרסמו או ממי שהרשה לפרסמו או מבעל הנכס, להסיר שילוט שהוצג בלי רישיון או בהפרת תנאי הרישיון או בניגוד להוראה מהוראות חוק עזר זה, ורשאי הוא לדרוש ממנו בהודעה בכתב לבצע עבודות הדרושות לאחזקתו התקינה של השילוט או להתאמתו לתנאי הרישיון או להוראות חוק עזר זה.

(ב) על אף האמור בסעיף קטן (א), אם לא איתרה המועצה את בעל רישיון השלט וזאת לאחר שנקטה את כל האמצעים הסבירים לצורך איתורו, רשאי ראש המועצה למסור דרישה לבעל הנכס ובה להורות לו להסיר שילוט שהוצג בלי רישיון או בהפרת תנאי הרישיון או בניגוד להוראה מהוראות חוק עזר זה, ורשאי הוא לדרוש ממנו בהודעה בכתב לבצע עבודות הדרושות לאחזקתו התקינה של השילוט או להתאמתו לתנאי הרישיון או להוראות חוק עזר זה; בעל נכס שקיבל הוראה כאמור חייב למלא אחריה; לעניין סעיף קטן זה, "אמצעים סבירים" - לרבות שליחת הודעות דרישה והתראות, ניסיון איתור במאגרי מידע, ביקור במענו הרשום או במקום עבודתו או עסקו וכיוצא בזה.

(ג) מקבל הודעה כאמור בסעיפים קטנים (א) ו-(ב), ימלא אחריה בתוך 30 ימים מיום קבלת ההודעה.

(ד) לא מילא אדם אחר הודעה כאמור בסעיפים קטנים (א), (ב) ו-(ג), רשאי ראש המועצה להורות על הסרת השילוט ורשאית המועצה להסיר את השילוט בעצמה או לבצע עבודות הדרושות לאחזקתו התקינה ולגבות מאותו אדם את הוצאות המועצה בביצוע פעולות כאמור, בתנאי שההודעה על כך נמסרה לאותו אדם זמן סביר מראש, ובלבד שהמועצה ציינה את האפשרות כי תעשה כן בהודעה שנמסרה לפי סעיף קטן (א).

(ה) האמור בסעיף זה אינו גורע מאחריותו של אדם בשל הפרת הוראה מהוראות חוק עזר זה ואינו גורע מסמכויות ראש המועצה לפי חוק עזר זה.

(ו) ראש המועצה רשאי להורות או לנקוט פעולות כאמור בסעיף קטן (ד), אף בלי מסירת הודעה כאמור בסעיפים קטנים (א) ו-(ב), אם ראה שלא ניתן לאתר את זהותו ומענו של בעל השילוט או של מפרסמו או של מי שהרשה לפרסמו או של בעל הנכס.

לוחות פרסום עירוניים

**17.** (א) המועצה רשאית, באישור ראש המועצה, להתקין לוחות פרסום עירוניים.

(ב) ראש המועצה רשאי, לאחר התייעצות עם הוועדה המקצועית לשילוט, להחליט כי פרסום בלוח פרסום עירוני, או בחלקו, יהיה כרוך בתשלום.

(ג) המועצה תציין על גבי לוח הפרסום העירוני או לגבי חלק מסוים בו בהתאמה, אם הפרסום בו כרוך בתשלום אם לאו, ואם לא צוין כאמור על גבי לוח הפרסום העירוני שהפרסום כרוך בתשלום אם לאו, יהיה הפרסום על גביו בלא תשלום.

(ד) על פרסום מודעה על גבי לוח פרסום עירוני יחולו הוראות אלה:

(1) ביקש אדם לפרסם מודעה על גבי לוח פרסום עירוני שאינו כרוך בתשלום, יעשה כן בלא תשלום אגרה כלל; ואם לא צוין כאמור על גבי לוח הפרסום העירוני שהפרסום כרוך בתשלום אם לאו, יהיה הפרסום על גביו בלא תשלום;

(2) ביקש אדם לפרסם מודעה על גבי לוח פרסום עירוני הכרוך בתשלום או על אזור מסוים בלוח הפרסום העירוני הכרוך בתשלום, ישלם אגרת פרסום הקבועה בחלק א' בתוספת הראשונה (להלן - אגרת הפרסום);

(3) שילם אדם אגרת פרסום, תפרסם המועצה את המודעה במקום המיועד לכך בלוח הפרסום העירוני.

(ה) מפרסם מודעה על לוח פרסום עירוני ימסור לראש המועצה, לפי דרישתו, יחד עם הבקשה לרישיון שילוט שלושה העתקים מכל מודעה האמורה להתפרסם לפי חוק עזר זה.

(ו) לא ידביק אדם, פרט לעובד מטעם המועצה או מי שראש המועצה הסמיכו לכך בכתב, מודעה על לוח פרסום עירוני.

(ז) לא יסיר אדם, פרט לעובד מטעם המועצה או מי שראש המועצה הרשה לו בכתב, מודעה מעל לוח פרסום עירוני.

איסור פגיעה

**18.** לא יפגע אדם, בכל דרך, בכל שילוט שפורסם לפי הוראות חוק עזר זה, אלא אם כן קיבל היתר כדין.

איסור הפרעה לפקח

**19.** (א) לא יפריע אדם לפקח בעת מילוי תפקידו לשם אכיפת הוראות חוק עזר זה.

(ב) בעל רישיון שילוט לפי חוק עזר זה, יציגו לפני הפקח לפי דרישותיו.

מסירת הודעות

**20.** מסירת הודעה לפי חוק עזר זה תהיה כדין אם נמסרה לידי האדם שאליו היא מכוונת או לידי אחד מבני משפחתו הבגירים המתגוררים עמו או לידי אדם בגיר העובד או המועסק אצלו או אם נמסרה במקום מגוריו או במקום עסקיו הרגילים או הידועים לאחרונה או בכתובתו הרשומה במועצה; אם אי-אפשר לקיים את המסירה כאמור, תהיה המסירה בדרך של שליחה בדואר רשום לאותו אדם לפי אחת מהכתובות כאמור או הצגה במקום בולט לעין באחד המקומות האמורים או על הנכס שאליו היא מתייחסת.

שפת שילוט

**21.** מועצת המועצה, לאחר התייעצות עם הוועדה המקצועית לשילוט, תקבע את שפת או שפות הכיתוב שבהן ייעשה שימוש בפרסום לפי חוק עזר זה, ולעניין זה יחולו הכללים האלה:

(1) מועצת המועצה תביא בחשבון לצורך החלטתה את שיעור דוברי כל שפה בתחומי הרשות;

(2) ביקש אדם להציג שילוט שהכיתוב שבו הוא בשפה שאינה ערבית, ייווסף לו כיתוב בערבית התופס לפחות שליש משטחו.

הצמדה למדד

**22.** תעריפי האגרות הנקובים בתוספת הראשונה לחוק עזר זה יעודכנו ב-1 בינואר בכל שנה שלאחר פרסום חוק עזר זה (להלן - יום העדכון), לפי שיעור שינוי המדד, מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון הראשון לעומת מדד חודש נובמבר 2019.

ביטול

**23.** חוק עזר לבוסתן אלמרג' (מודעות ושלטים), התשס"ז-2007 - בטל.

(התוספות- בעמוד הבא)

תוספת ראשונה

(סעיפים 2, 7, 17 ו-22)

חלק א': מודעות

**1.** (א) בעד פרסום מודעה על לוחות פרסום עירוניים, תשולם אגרת פרסום, לכל שבוע -

|  |  |
| --- | --- |
| גודל המודעה | שיעורי האגרה בשקלים חדשים |
| עד שמינית גיליון (23 × 31 ס"מ) | 50 |
| עד רבע גיליון (31 × 46 ס"מ) | 75 |
| עד חצי גיליון (46 × 62 ס"מ) | 100 |
| עד גיליון (62 × 93 ס"מ) | 150 |

(ב) לכל יום נוסף (מעל לשבוע) - 20% נוספים משיעורי האגרה שנקבעו בפרט משנה (א).

חלק ב': שלטים

|  |  |  | שיעורי האגרה בשקלים חדשים |
| --- | --- | --- | --- |
| 2. | שלטים רגילים, לכל מ"ר משטח השלט, לשנה - | |  |
|  | (1) | שלט המותקן על בניין | 100 |
|  | (2) | שלט גג | 250 |
|  | (3) | שלט המותקן בבניין ציבורי | 50 |
|  | (4) | שלט חוץ | 275 |
|  | (5) | שלט באתר בנייה | 275 |
|  | (6) | שלט מואר | 300 |
| 3. | שלט עשוי בד או נייר, שהתקנתו אושרה לתקופת זמן מוגבלת, לכל מ"ר משטח השילוט, לחודש או כל חלק ממנו | | 30 |
| 4. | שלט המותקן על רכב ציבורי, לכל מ"ר משטח השילוט, לשנה | | 120 |
| 5. | פרסום חוצות - לכל מ"ר משטח השילוט, לשנה - | |  |
|  | (1) | עד 10 | 200 |
|  | (2) | מעל 10 עד 75 | 150 |
|  | (3) | מעל 75 עד 200 | 100 |
|  | (4) | מעל 200 | 75 |
| 6. | שילוט אלקטרוני או מתחלף - פי שלושה מהאגרה שנקבעה בפרט 5(1). | |  |
| 7. | האגרה בעד חלק ממ"ר תיקבע באופן יחסי לפי גודלו של החלק ביחס לגובה האגרה. | |  |

תוספת שנייה

(סעיף 8(ג))

**תצהיר**

**1.** אני, עורך הבקשה לחידוש רישיון שילוט, החתום מטה .......................................................................

מס' זהות .......................................... מען ....................................................................................................

מס' טלפון: ............................................................

**2.** אני, בעל רישיון שילוט מס' ..............................., אשר ניתן ביום ................................... (להלן - רישיון השילוט), מצהיר בזה כי לא בוצע שינוי כלשהו בשילוט נושא רישיון השילוט, לרבות במידותיו, בתוכנו, בצורתו ובאופן הצבתו והפעלתו או בשאר פרטי השילוט כמפורט בסעיף 3 לחוק עזר לבוסתן אלמרג' (מודעות ושלטים), התש"ף-2020.

|  |  |  |  |  |
| --- | --- | --- | --- | --- |
|  | תאריך |  | חתימת עורך הבקשה |  |

כ"ו באב התש"ף (16 באוגוסט 2020)

עבד אלכרים זועבי

ראש המועצה האזורית בוסתן אלמרג'

1. כך נכתב במקור. [↑](#endnote-ref-1)